**atât de frumos**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am să înnebunesc privindu-te.

ai să înnebuneşti privindu-mă, poate,

în amintiri, undeva sau mă vei fi uitat

de tot cum uită pietrele

nu va fi trist însă, oh, zei, nu…

în fiecare clipă ai să-mi pari cel mai frumos bărbat

în fiecare clipă ai să-mi ridici bărbia în gând

şi-ai să-mi spui te iubesc, năuca mea

te iubesc, te iubesc, am să spun

iar când bătrâni ca arborii seculari

vom rămâne multe luni poate ai unei bănci printre tei

şi vrăbiile vor culege larve de fluturi stelari

din ridurile noastre

am să-ţi spun eşti frumos, atât de frumos

că-mi vine să plâng

atunci ai să râzi şi-am să te cert poate…

dar ai să râzi iar şi-am să uit

\_

Copyright Mariana Fulger